A kezdő sípszóra tízezernél kicsivel több néző gyűlt össze a Puskás Ferenc Stadionban. A magyar válogatott a 11. percben szerezte meg a vezetést, Rudolf Gergely fejesgóljával. A 18. percben Szalai Ádám egy szöglet után fejelt a kapuba. A 25. percben már három gólos volt a magyar előny, Rudolf a kapust is kicselezve lőtt a hálóba. A középkezdés után nem sokkal Szalai is meglőtte második találatát a mérkőzésen. A szünetben 4–0-ra vezetett a magyar válogatott. A második félidő elején Szalai ott folytatta, ahol abbahagyta a félidő előtt. A 48. percben mesterhármast ért el. A 60. percben Koman Vladimir is feliratkozott a góllövők közé. Ezután visszavett a hazai csapat, a következő gólra a 89. percig kellett várni. Ekkor Dzsudzsák Balázs lőtt jobb lábbal védhetetlenül a kapuba. A hosszabbításban tizenegyeshez jutott a magyar csapat. A büntetőt Gera Zoltán magabiztosan értékesítette, ezzel beállította a 8–0-s végeredményt.